नरियर चाहे नारियल (Cocos nucifera) एगो लमहर फेड़ होला जे गरम नम जलवायु वाला इलाका सभ में पैदा होला। ई आरकेसिये परिवार के पौधा हवे जिनहन के आम अंगरेजी में पाम कहल जाला, एह परिवार के कोकोस जाति के ई एकलौता पौधा हवे। नरियर के पेड़ पर कड़ेर खोल वाला फल फरे ला जेकरा अंदर गरी आ पानी होला। आम भाषा में नारियल शब्द के मतलब एकर पेड़ आ फर दूनों हो सके ला। अंगरेजी भाषा में एकरा के कोकोनट (Coconut) कहल जाला जेह में कोको शब्द पुर्तगाली आ स्पेनी भाषा से आइल हवे जेकर अरथ खोपड़ी होला, एकरे फर के कड़ेर खोपड़ी नियर खोल वाला होखे के कारन ई नाँव पड़ल हवे। संस्कृत में एकरा के नारिकेल कहल जाला आ कुछ जगह एकरा के श्रीफल भी कहल जाला जेकरा के भोजपुरी के सिरफल से अलग बूझे के चाहीं।